ai4bharat/Pralekha huggingface dataset:
தொலைதொடர்பு மற்றும் தகவல் தொழில்நுட்ப அமைச்சகம்
இந்தியாவில் இணையதள சமநிலை
இணைய தள உள்ளடக்கத்தை பாரபட்சமற்ற முறையில் அணுகும் கொள்கைகளைக் கொண்ட இணையதள சமநிலை குறித்த வழிகாட்டுதல்கள், தொலைத்தொடர்பு துறையால் 2018ம் ஆண்டு ஜூலை மாதம் வெளியிடப்பட்டது. அதைத் தொடர்ந்து, தொலைத்தொடர்பு சேவை வழங்கும் நிறுவனங்கள் மற்றும் ஒருங்கிணைந்த உரிம செயல்பாட்டாளர்கள் ஆகியோருக்கான உரிம நடைமுறைகளை தொலைத்தொடர்பு அமைச்சகம் திருத்தியது. இணையதள சேவையை வழங்குவதற்கான உரிமத்துக்கான ஒழுங்குமுறை செயல்திட்டம் 2019 மே மாதம் வெளியிடப்பட்டது.
31.07.2018 அன்று பல்வேறு நடைமுறைகள் தொடர்பாக தொலைத் தொடர்பு ஒழுங்குமுறை ஆணையத்திற்கு குறிப்பு அறிக்கை அனுப்பப்பட்டது. இணையதள சமநிலை தொடர்பான பரிந்துரைகளை 22.09.2020 அன்று தொலைத்தொடர்பு ஒழங்குமுறை ஆணையம் வழங்கியது. அந்த பரிந்துரைகள் பரிசீலனையில் உள்ளன. இணையதள சேவை வழங்குனர்களுக்கான தொழில்நுட்ப தணிக்கை ஆண்டுதோறும் மேற்கொள்ளப்படுகிறது.
மாநிலங்களவையில் இன்று கேள்வி ஒன்றுக்கு எழுத்துப்பூர்வமாக அளித்த பதிலில் தொலைத் தொடர்புத் துறை இணையமைச்சர் திரு தேவுசின் சவுஹான் இந்தத் தகவலைத் தெரிவித்தார்.
மேலும் விவரங்ளுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1884064
SM/PLM/RS/KRS
(Visitor Counter : 161
நிலக்கரி அமைச்சகம்
மேக் இன் இந்தியா திட்டத்தின் கீழ் கனரக உபகரண உற்பத்தியை மேம்படுத்துவதற்கான உயர்நிலைக் குழுவின் அறிக்கையை நிலக்கரித் துறை அமைச்சகம் ஆய்வு செய்தது
அதிகத் திறன் கொண்ட உபகரணத்தை இறக்குமதி செய்வதை குறைக்க நடவடிக்கை
இந்தியாவில் அதிகத் திறன் கொண்ட சுரங்க உபகரணத்தின் இறக்குமதியை மேலும் குறைத்து உள்நாட்டு உற்பத்திக்கு ஊக்கமளிக்கும் வகையில் நிலக்கரி சுரங்கத் துறையில் உள்நாட்டு உற்பத்தித் திறனை அதிகரிப்பதற்கு நிலக்கரித்துறை அமைச்சகம் தொடர் முயற்சிகளை மேற்கொண்டு வருகிறது.
மேக் இன் இந்தியா திட்டத்திற்கு ஊக்கமளித்து தற்சார்பு இந்தியாவின் நோக்கங்களை அடையும் வகையில் இம்முயற்சிகள் மேற்கொள்ளப்படுகிறது. இந்நோக்கங்களை அடைவதற்காக கனரகத் தொழில்துறை அமைச்சகம், ரயில்வே அமைச்சகம், எஸ்சிசிஎல், என்எல்சிஐஎல், என்டிபிசி, டபிள்யுபிபிடிசிஎல், பிஇஎம்எல், கேட்டர் பில்லர், டாடா ஹிட்டாச்சி, கெவின்வெல் ஆகியவற்றின் பிரதிநிதிகளைக் கொண்ட உயர்நிலைக்குழு உருவாக்கப்பட்டது. கனரக சுரங்கம் தோண்டும் இயந்திரம், நிலத்தடி சுரங்க உபகரணங்கள் ஆகியவற்றை உள்நாட்டு உற்பத்தியை அதிகரிப்பதற்கான கருத்துக்களை தெரிவிப்பதற்காக தொழில்துறை சங்கங்கள் மற்றும் இதர தொழில்துறையினருடன் ஆலோசனை நடத்தியது.
இந்நிலையில் இக்குழு தமது வரைவு அறிக்கையை சமர்ப்பித்தது. அதை நிலக்கரித்துறை அமைச்சக செயலாளர் ஆய்வு செய்தார்.
இந்திய நிலக்கரி நிறுவனம் சுமார் 3500 கோடி ரூபாய் மதிப்பிலான அதிக திறன் கொண்ட உபகரணங்களை இறக்குமதி செய்து வருகிறது. அதற்காக 1000 கோடி ரூபாயை சுங்க வரியாக செலுத்துகிறது.
கலாசாரத்துறை அமைச்சகம்
இரண்டு ஆண்டுக்கு ஒரு முறை நடைபெறும் இந்திய கலை கட்டிடக்கலை வடிவமைப்பு நிகழ்வுக்கான லோகோ வெளியீடு
இரண்டு ஆண்டுகளுக்கு ஒரு முறை நடைபெறும் இந்திய கலை கட்டிடக்கலை வடிவமைப்பு நிகழ்ச்சி 2023 க்கான தொடக்க நிகழ்வை கலாச்சார அமைச்சகம் நேற்று மாலை தில்லியில் உள்ள தேசிய நவீன கலைக்கூடத்தில் நிகழ்வுக்கான லோகோ வெளியீட்டுடன் ஏற்பாடு செய்தது.
நிகழ்வில் காணொலி வாயிலாக உரையாற்றிய மத்திய கலாச்சாரம், சுற்றுலா துறை அமைச்சர் திரு ஜி கிஷன் ரெட்டி, கலாச்சார அமைச்சகம் சார்பில் இந்திய கலை கட்டிடக்கலை வடிவமைப்பு நிகழ்ச்சி 2023-ஐ டிசம்பரில் நடத்துவதாக அறிவித்தார், தில்லி, மும்பை மற்றும் பெங்களூருவில் இந்த நிகழ்ச்சிகளுக்கு திட்டமிடப்பட்டுள்ளன. இது வெற்றி பெற அவர் தனது வாழ்த்துக்களை தெரிவித்தார்.
இந்நிகழ்ச்சியில் வெளியுறவு மற்றும் கலாச்சாரத் துறை இணையமைச்சர் திருமதி மீனாட்சி லேகி சிறப்புரையாற்றினார்.
இந்த நிகழ்வில் கலைஞர்கள், கட்டிடக் கலைஞர்கள், வடிவமைப்பாளர்கள், மத்திய அரசின் உயர் அதிகாரிகள், கேலரிகள் மற்றும் அருங்காட்சியக வல்லுநர்கள் கலந்து கொண்டனர்.
பிரதமர் அலுவலகம்
'பிரபுத்த பாரதா'-வின் 125-ஆம் ஆண்டு விழாவில் 31 ஜனவரி அன்று பிரதமர் உரையாற்றவிருக்கிறார்
1896-ஆம் ஆண்டு சுவாமி விவேகானந்தரால் தொடங்கப்பட்ட ராமகிருஷ்ண இயக்கத்தின் மாதாந்திர சஞ்சிகையான 'பிரபுத்த பாரதா'-வின் 125-ஆம் ஆண்டு விழாவில் 31 ஜனவரி அன்று பிற்பகல் 3.15 மணிக்கு பிரதமர் திரு நரேந்திர மோடி உரையாற்றவிருக்கிறார். மாயாவதியில் உள்ள அத்வைத ஆசிரமத்தால் இந்த நிகழ்ச்சி ஏற்பாடு செய்யப்படுகிறது.
'பிரபுத்த பாரதா' பற்றி…..
இந்தியாவின் பண்டைய ஆன்மிக ஞானம் குறித்த செய்திகளை பரப்புவதற்கான முக்கிய ஊடகமாக 'பிரபுத்த பாரதா' திகழ்கிறது. சென்னையில் தொடங்கப்பட்ட இந்த பத்திரிகை, இரண்டு வருடங்கள் கழித்து ஆல்மோராவில் இருந்து வெளியிடப்பட்டது. 1989 ஏப்ரலில் இருந்து அத்வைத ஆசிரமத்தில் இருந்து வெளியாகி வருகிறது.
இந்திய கலாச்சாரம், ஆன்மிகம், தத்துவம், வரலாறு, உளவியல், கலை மற்றும் இதர சமூக விஷயங்கள் குறித்து பல்வேறு தலைசிறந்த நபர்கள் 'பிரபுத்த பாரதா'-வில் எழுதி தங்களது முத்திரையை பதித்துள்ளார்கள். நேதாஜி சுபாஷ் சந்திர போஸ், பால கங்காதர திலகர், சகோதரி நிவேதிதா, குடியரசு முன்னாள் தலைவர் சர்வபள்ளி ராதாகிருஷ்ணன் உள்ளிட்டோர் 'பிரபுத்த பாரதா'-வுக்கு பங்களித்துள்ளனர்.
ஒட்டுமொத்த 'பிரபுத்த பாரதா' இதழ்களையும் தனது இணையதளத்தில் வெளியிட அத்வைத ஆசிரமம் பணியாற்றி வருகிறது.
(
பாதுகாப்பு அமைச்சகம்
'மேக் இன் இந்தியா' திட்டத்துக்கு மேலும் ஊக்கமளிக்க, ரூ 409 கோடி மதிப்புள்ள ஒப்பந்தத்தில் இந்திய நிறுவனத்துடன் பாதுகாப்பு அமைச்சகம் கையெழுத்திட்டுள்ளது
'மேக் இன் இந்தியா' திட்டத்துக்கு மேலும் ஊக்கமளிக்கும் வகையில், ரூ 409 கோடி மதிப்புள்ள ஒப்பந்தத்தில் இந்திய நிறுவனம் ஒன்றுடன் பாதுகாப்பு அமைச்சகம் இன்று கையெழுத்திட்டுள்ளது.
பாதுகாப்பு அமைச்சகத்தின் பாதுகாப்பு தளவாடங்கள் கொள்முதல் பிரிவு, 10,00,000 பல்முனை கையெறி குண்டுகளுக்காக நாக்பூரை சேர்ந்த திருவாளர்கள் எக்கனாமிக் எக்ஸ்ப்ளோசிவ்ஸ் லிமிடெட்டுடன்  ஒப்பந்தத்தில் கையெழுத்திட்டுள்ளது.
பழமையான இரண்டாம் உலகப் போர் வடிவமைப்பில் இந்திய ராணுவத்தின் வசம் தற்சமயம் உள்ள கையெறி குண்டுகளுக்கு மாற்றாக இவை இருக்கும்.
பாதுகாப்பு ஆராய்ச்சி மேம்பாட்டு நிறுவனம்  / டெர்மினல் பாலிஸ்டிக் ரிசர்ச் லாபரட்டரீஸால் வடிவமைக்கப்பட்ட இந்த கையெறி குண்டுகள் நாக்பூரை சேர்ந்த திருவாளர்கள் எக்கனாமிக் எக்ஸ்ப்ளோசிவ்ஸ் லிமிடெட்டால் தயாரிக்கப்படுகின்றன.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1660688
ரசாயனம் மற்றும் உரங்கள் அமைச்சகம்
நவம்பர் 30 அன்று நிறைவடைந்த உற்பத்தி சார்ந்த ஊக்கத்தொகை திட்டத்திற்கு மருந்துகள் மற்றும் மருத்துவ உபகரணங்கள் தொழில்களிடமிருந்து உற்சாக வரவேற்பு
மொத்த மருந்துகள் மற்றும் மருத்துவ உபகரணங்களுக்கு அறிவிக்கப்பட்ட உற்பத்தி சார்ந்த ஊக்கத்தொகை திட்டத்திற்கு மருந்துகள் மற்றும் மருத்துவ உபகரணங்கள் தொழில்களிடமிருந்து உற்சாக வரவேற்பு கிடைத்துள்ளது.
மொத்த மருந்துகளுக்கான உற்பத்தி சார்ந்த ஊக்கத்தொகை திட்டத்திற்கு 83 மருந்து உற்பத்தியாளர்களிடம் இருந்து 215 விண்ணப்பங்கள் பெறப்பட்டுள்ளன.
மருதுவ உபகரணங்களுக்கான உற்பத்தி சார்ந்த ஊக்கத்தொகை திட்டத்திற்கு 23 மருத்துவ உபகரணங்கள் உற்பத்தியாளர்களிடம் இருந்து 28 விண்ணப்பங்கள் பெறப்பட்டுள்ளன.
விண்ணப்பங்களை சமர்பிப்பதற்கான கடைசி தேதி 2020 நவம்பர் 30 ஆகும். இரண்டு திட்டங்களுக்குமான திட்ட மேலாண்மை நிறுவனம் ஐ எஃப் சி ஐ லிமிடெட் ஆகும்.
விண்ணப்பங்களை பரிசீலிக்கும் பணி இன்று தொடங்கியுள்ளது. பரிசீலனைக்கு பிறகு மொத்த மருந்துகளுக்கான உற்பத்தி சார்ந்த ஊக்கத்தொகை திட்டத்திற்கு அதிகபட்சமாக 136 விண்ணப்பங்களும், மருத்துவ உபகரணங்களுக்கான உற்பத்தி சார்ந்த ஊக்கத்தொகை திட்டத்திற்கு அதிகபட்சமாக 28 விண்ணப்பங்களும் ஏற்றுக்கொள்ளப்படும்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1677366
மனித வள மேம்பாட்டு அமைச்சகம்
புதிய கல்விக் கொள்கை- 2020 அமலாக்கம் : மத்திய கல்வி அமைச்சர் ஆய்வு
புதிய கல்விக் கொள்கை-2020ன் அமலாக்கம் குறித்து, மத்திய கல்வித்துறை மூத்த அதிகாரிகளுடன், மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’ இன்று ஆய்வு செய்தார்.
மாணவர்கள் பள்ளி கல்வியிலிருந்து, உயர் கல்விக்கு சுமூகமாக மாறுவதற்கான வசதிகளை செய்ய, கல்வி அமைச்சகத்தின் உயர் கல்வி மற்றும் பள்ளிக் கல்வித் துறைகளுக்கிடையே தேசிய கல்விக் கொள்கையை அமல்படுத்துவதில் ஒருங்கிணைந்து செயல்படுவதற்கான பணிக் குழுவை அமைக்க, இந்தக் கூட்டத்தில், அமைச்சர் பரிந்துரைத்தார். தேசிய கல்விக் கொள்கையை விரைவில் அமல்படுத்துவதை உறுதி செய்ய, உயர் கல்வித்துறை செயலாளர் தலைமையில் மறுபரிசீலனை குழு மற்றும் அமலாக்கக் குழு அமைக்கப்பட வேண்டும் என அமைச்சர் ஆலோசனை வழங்கினார்.
தொகுப்பு கலாச்சாரத்திலிருந்து, காப்புரிமை கலாச்சாரத்துக்கு மாறுவதில் கவனம் செலுத்த வேண்டிய தேவையை அமைச்சர் திரு ரமேஷ் பொக்ரியால் வலியுறுத்தினார். இந்தக் கல்வி கொள்கையின் வெற்றிக்கு, தேசிய கல்வி தொழில்நுட்ப அமைப்பு மற்றும் தேசிய ஆராய்ச்சி அறக்கட்டளை ஆகியவற்றின் பங்கு முக்கியமானது. அதனால், அவை 2021-2022ம் ஆண்டில் நிறுவப்பட வேண்டும். தேசிய கல்விக் கொள்கையை அமல்படுத்துவதற்கும், அரசின் தற்போதைய கொள்கைகளுக்கும் இடையிலான ஒத்துழைப்பை உறுதி செய்ய வேண்டும் என அவர் அனைத்து தரப்பினருக்கும் அழைப்பு விடுத்தார். சிறப்பான முடிவுகளுக்கு, தொழில்துறை மற்றும் கல்வி நிறுவனங்கள் இடையே தொடர்பை ஏற்படுத்த வேண்டும் என அவர் வலியுறுத்தினார்.
உயர் கல்வி அமலாக்கத்துக்கு மொத்தம் 181 பணிகள் அடையாளம் காணப்பட்டுள்ளன. இந்தப் பணிகளின் முன்னேற்றத்தைக் கண்காணிக்க, காலக்கெடு மற்றும் இலக்குகளுடன் அட்டவணை தயாரிக்கலாம் என அவர் ஆலோசனை கூறினார். இந்தப் பணிகளை அமல்படுத்த மாத மற்றும் வார அட்டவணை உருவாக்கப்பட வேண்டும் என்றும் அப்போதுதான் தேசிய கல்விக் கொள்கை அமலாக்கம் குறித்து அனைத்து தரப்பினரின் செயல்பாடுகளும் பதிவு செய்யப்படும் என அமைச்சர் திரு ரமேஷ் பொக்ரியால் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1688176
பாதுகாப்பு அமைச்சகம்
காட்டுப்பள்ளியில் பல்நோக்கு கப்பல் திட்டத்தின் கீழ் எல்&டி நிறுவனத்தின் மூலம் இரண்டு கப்பல் கட்டும் தளங்கள் அமைக்கும் பணி தொடக்கம்
காட்டுப்பள்ளியில் பல்நோக்கு கப்பல் திட்டத்தின் கீழ் எல்&டி நிறுவனத்தின் மூலம் இரண்டு கப்பல் கட்டும் தளங்கள் அமைக்கும் பணி இன்று  தொடங்கப்பட்டது.
இந்த தொடக்க விழாவிற்கு எல்&டி நிறுவனத்தின் மூத்த அதிகாரியான திரு சந்தீப் நைதானி தலைமை வகித்தார். இந் நிறுவனத்தின் மற்ற அதிகாரிகளான திரு கிரண் தேஷ்முக், திரு அசோக் கேதன், இந்திய கடற்படை மற்றும் எல்&டியின் மூத்த அதிகாரிகள் முன்னிலையில் இந்த விழா நடைபெற்றது.
மத்திய அரசின் ‘தற்சார்பு இந்தியா மற்றும் ‘மேக் இன் இந்தியா’ திட்டங்களுக்கு இணங்க, 2 பல்நோக்கு கப்பல் கட்டும் தளம் அமைக்கும் பணிக்கான ஒப்பந்தம் கையெழுத்தானது. காட்டுப்பள்ளியில் உள்ள எல்&டி நிறுவனத்தின் மூலம் உருவாக்கப்படும் முதல் இந்திய கடற்படை போர்க்கப்பல்கள் என்பது குறிப்பிடத்தக்கது.
பல்நோக்கு கப்பல்களுக்கான அனைத்து முக்கிய இயந்திரங்கள், துணை உபகரணங்கள் மற்றும் அதனுடன் தொடர்புடைய செயல்பாடுகள் உள்நாட்டு உற்பத்தியாளர்களிடமிருந்து பெறப்படும். இதன்மூலம் பாதுகாப்பு உற்பத்தி மற்றும் வேலைவாய்ப்பு உருவாக்குவதில் கூடுதல் உத்வேகத்தை அளிக்கும். இந்தக் கப்பல்கள், இந்தியக் கடற்படைக்கு வழங்கப்பட்டவுடன், கடல்சார் கண்காணிப்பு, ரோந்துப் பணி, பேரிடர் நிவாரணம் மற்றும் பல்வேறு பயிற்சிகளுக்காக பயன்படுத்தப்படும். மேலும் தன்னிச்சையாக, தொலைதூரத்தில், ஆளில்லா கப்பல்களை இயக்க வழிவகை செய்யப்படும்.
உள்துறை அமைச்சகம்
கொவிட்-19க்கு எதிரான தேசிய முடக்கம் தொடர்பான வழிகாட்டு நெறிகளில் பிற்சேர்க்கையை இணைத்துள்ளது மத்திய உள்துறை அமைச்சகம்
விலக்களிக்கப்பட்ட பட்டியலில் கூடுதலான சரக்குகளும், சேவைகளும் சேர்ப்பு
கொவிட்-19க்கு எதிரான தேசிய முடக்கம் தொடர்பான வழிகாட்டு நெறிகளில் பிற்சேர்க்கையை  மத்திய உள்துறை அமைச்சகம் இணைத்துள்ளது. இது அனைத்து அமைச்சகங்கள் / துறைகளுக்கானது. இரண்டாவது பிற்சேர்க்கையில், பேரிடர் நிர்வாகச் சட்டம் 2005ன் கீழ், 21-நாள் முடக்கம் தொடர்பான விலக்களிக்கப்பட்ட பட்டியலில் கூடுதலான சரக்குகளும், சேவைகளும் சேர்க்கப்பட்டுள்ளன.
இணைப்பு : https://static.pib.gov.in/WriteReadData/userfiles/3rd%20Addendum%20to%20Lockdown%20Guidelines%20on%20exempted%20Goods%20and%20Services.pdf
|
ரெயில்வே அமைச்சகம்
|
2030 ஆம் ஆண்டில் “பசுமை ரயில்வே” – ஆக இந்திய ரயில்வே முனைப்பான முயற்சி
பருவநிலை மாற்றத்தால் ஏற்படும் விளைவுகளை குறைப்பதற்காகவும், வெப்பமாதலை தவிர்ப்பதற்காகவும், இந்திய ரயில்வேத் துறை, 2030 ஆம் ஆண்டில் பசுமை ரயில்வே-வாக மாறுவது என்ற இலக்கை நோக்கி முனைப்பான நடவடிக்கைகளை எடுத்து வருகிறது. ரயில்வே பாதைகளை மின்மயமாக்கல், ஆற்றலை சேமிக்கும் வகையில் ரயில் எஞ்சின்களையும், பெட்டிகளையும் மேம்படுத்துதல், ரயில் பெட்டிகளில் உயிரி – கழிவறைகளைப் பொருத்துதல், புதுப்பிக்கக் கூடிய எரிசக்தி வளங்களுக்கு மாறுதல் போன்ற நடவடிக்கைகளை மேற்கொண்டு, கரிமில வாயுவை முற்றிலும் வெளியிடாமல் தடுப்பதற்கான பல்வேறு நடவடிக்கைகளை ரயில்வேத் துறை மேற்கொண்டு வருகிறது.
40,000 கி.மீ. தூரத்திற்கும் அதிகமான அளவில் ரயில் பாதைகள் மின்மயமாக்கப்பட்டுள்ளன. இதில் 18,605 கி.மீ. மின்மயமாக்கல் பணியானது 2014-20-ல் செய்து முடிக்கப்பட்டது. 2020-21 ஆம் ஆண்டில் 7,000 கி.மீ. தூரத்திற்கு ரயில் பாதைகளை மின்மயமாக்க இலக்கு நிர்ணயிக்கப்பட்டுள்ளது. அனைத்து அகலப் பாதைகளையும் 2023 டிசம்பர் மாதத்திற்குள் மின்மயமாக்கும் பணியை நிறைவு செய்ய ரயில்வேத் துறை திட்டமிட்டுள்ளது.
சூரிய ஔியிலிருந்து மின்சாரத்தைப் பெறும் பல்வேறு முன்முயற்சிகளை ரயில்வேத் துறை எடுத்து வருகிறது. கூரைக்கு மேலே பொருத்தக் கூடிய சூரிய தகடுகளைப் பயன்படுத்தி 500 மெகாவாட் மின்சாரத்தை உற்பத்தி செய்யும் திட்டம் தொடர்பான பணிகளையும் இது மேற்கொண்டுள்ளது. 900 ரயில் நிலையங்களில் கூரைக்கு மேலே பொருத்தக் கூடிய தகடுகள் வாயிலாக 100 மெகாவாட் மின் சக்தியை உற்பத்தி செய்யும் பணி நிறைவு பெற்றுள்ளது.
இது தவிர, ரயில்வேக்கு சொந்தமான நிலங்களில் சூரிய மின்சக்திக்கான உபகரணங்களை பொருத்தவும் ரயில்வேத் துறை நடவடிக்கைகள் எடுத்துள்ளது. 20 ஜி வாட் திறனுள்ள சூரிய மின்சக்தி உபகரணங்களை நிறுவக் கூடிய வகையில் 51,000 ஹெக்டேர் நிலம் ரயில்வேத் துறை வசம் உள்ளது.
காற்றாலை மூலம் மின்சக்தியைத் தயாரிக்கும், 103 மெ.வா. திறனுள்ள ஆலைகள் ஏற்கனவே நிறுவப்பட்டுள்ளன. இதில் 21 மெ.வா. திறனுள்ள காற்றாலைகள் தமிழ்நாட்டில் அமைக்கப்பட்டுள்ளன. அடுத்த 2 ஆண்டுகளில் தமிழ்நாடு, குஐராத், ராஜஸ்தான், கர்நாடகா ஆகிய மாநிலங்களில் 200 மெ.வா. திறனுள்ள காற்றாலைகளை நிறுவ ரயில்வேத் துறை திட்டமிட்டுள்ளது.
ரயில்வேக்கு சொந்தமான அனைத்து கட்டிடங்கள், ரயில் நிலையங்களில் 100 சதவீதம் எல்இடி விளக்குகள் பொருத்தும் பணி துவக்கப்பட்டுள்ளது.
மொத்தம் 69,000 ரயி்ல் பெட்டிகளில் 2,44,000-க்கும் அதிகமான உயிரி கழிப்பறைகள் இதுவரை அமைக்கப்பட்டுள்ளன.
பிரதமர் அலுவலகம்
இஸ்ரேல் பிரதமர் மேதகு பெஞ்சமின் நெதன்யாஹூவுடன் பிரதமர் பேசினார்
பிரதமர் திரு நரேந்திர மோடி, இஸ்ரேல் பிரதமர் மேதகு பெஞ்சமின் நெதன்யாஹூவுடன் இன்று தொலைபேசியில் தொடர்பு கொண்டு உரையாடினார்.
பிரதமர் திரு நரேந்திர மோடி, 2021 ஜனவரி 29 அன்று புதுதில்லியிலுள்ள இஸ்ரேல் தூதரகத்திற்கு அருகில் நடந்த தீவிரவாதத் தாக்குதலுக்கு எதிரான தனது கடும் கண்டனத்தை அவரிடம் தெரிவித்தார். இஸ்ரேலிய தூதர்களுக்கும், தூதரகத்திற்கும் பாதுகாப்பு அளிக்க இந்தியா அதிகபட்ச முக்கியத்துவத்தைத் தரும் என்றும், குற்றவாளிகளைக் கண்டறிந்து சட்டப்படி தண்டிக்க அனைத்து நடவடிக்கைகளும் மேற்கொள்ளப்படும் என்றும் பிரதமர் திரு.நெதன்யாஹூவிடம் உறுதியளித்தார். இந்த விசயத்தில் இந்திய- இஸ்ரேலிய பாதுகாப்பு முகமைகள், நெருக்கமாக ஒருங்கிணைந்து செயல்படுவது குறித்து இரண்டு தலைவர்களும் திருப்தி தெரிவித்தனர்.
தத்தமது நாடுகளில் கொவிட்-19க்கு எதிரான போராட்டத்தில் ஏற்பட்டிருக்கும் முன்னேற்றம் தொடர்பான கருத்துக்களைப் பகிர்ந்து கொண்ட இரு தலைவர்களும், இதில் மேலும் இணைந்து செயல்படுவதற்கான சாத்தியக் கூறுகளையும் ஆலோசித்தனர்.
(
பழங்குடியினர் நலத்துறை அமைச்சகம்
சர்வதேச அரிவாள் செல் தினத்தை முன்னிட்டு இரண்டாவது தேசிய அரிவாள் செல் மாநாட்டை திரு அர்ஜுன் முண்டா தொடங்கி வைக்கிறார்
அரிவாள் செல் நோய் குறித்த இரண்டாவது தேசிய அரிவாள் செல் மாநாட்டை பழங்குடியினர் நல அமைச்சர் திரு அர்ஜுன் முண்டா காணொலி மூலம் நாளை தொடங்கி வைக்கிறார்.
ஒவ்வொரு வருடமும் ஜூன் 19 அன்று கடைப்பிடிக்கப்படும் சர்வதேச அரிவாள் செல் தினத்தை முன்னிட்டு இந்த நிகழ்ச்சி நடத்தப்படுகிறது. பழங்குடியினர் நல இணை அமைச்சர் திருமதி ரேணுகா சிங் சருதா இந்நோய் குறித்த சிறப்புரையை ஆற்றுவார்.
இந்திய தொழில் மற்றும் வர்த்தக சபைகளின் கூட்டமைப்பு, நோவார்டிஸ், அப்போலோ மருத்துவமனை, பிரமல் பவுண்டேஷன், காஸ்க்டோ மற்றும் நாஸ்கோ ஆகியவற்றுடன் இணைந்து இந்திய அரசின் பழங்குடியினர் நல அமைச்சகம் இந்த மாநாட்டிற்கு ஏற்பாடு செய்துள்ளது.
அமைச்சகத்தின் யூடியூப் மற்றும் முகநூல் பக்கங்களில் நிகழ்ச்சி நேரலை செய்யப்படும்.
பெற்றோரிடமிருந்து குழந்தைகளுக்கு வரும் ரத்தம் தொடர்பு குறைபாடான அரிவாள் செல் நோய், இந்தியாவில் உள்ள பல்வேறு பழங்குடி இன குழுக்களிடம் காணப்படுகிறது. இதன் மூலம் மாநிலங்களின் சுகாதார அமைப்புகள் மீது சுமை ஏற்படுகிறது.
செலவு குறைந்த பல சிகிச்சை முறைகள் மூலம் இறப்பு விகிதம் இந்தியாவில் குறைந்திருந்தாலும், இந்த நோய்க்கான சிகிச்சை பழங்குடியினர் வாழும் பகுதிகளில் குறைந்த அளவிலேயே வழங்கப்படுகிறது. ஜார்கண்ட், மகாராஷ்டிரா, மத்தியப் பிரதேசம், சத்தீஸ்கர், மேற்கு ஒடிசா, கிழக்கு குஜராத், தமிழ்நாட்டின் நீலகிரி மலைப்பகுதிகளில் உள்ள சில இடங்கள் மற்றும் கேரளாவில் இந்த நோய் பெரும்பாலும் காணப்படுகிறது.
அரிவாள் செல் நோய்க்கான சிகிச்சையில் ஏற்பட்டிருக்கும் சமீபத்திய முன்னேற்றங்கள், எதிர்கால மாற்றங்கள், பாதிக்கப்படக்கூடிய மக்கள், குறிப்பாக பெண்கள் மற்றும் குழந்தைகளுக்கு வழங்கப்பட வேண்டிய சிகிச்சை ஆகியவை குறித்து இந்த மாநாட்டில் விவாதிக்கப்படும்.
ஒத்தக் கருத்துடைய தனிநபர்கள் மற்றும் அமைப்புகளை ஒன்று திரட்டும் இந்த நிகழ்வில் அரிவாள் செல் நோய் பராமரிப்பிற்கான எதிர்காலம் மற்றும் அதனால் அவதியுறும் நோயாளிகளின் சிரமங்களை குறைத்தல் குறித்து ஆலோசிக்கப்படும். தொடர் பராமரிப்பின் மூலம் அரிவாள் செல் நோயை சிறப்பான முறையில் நிர்வகிப்பதற்கான வழிகாட்டுதல்களை ஒழுங்கு படுத்துவதற்கான செயல் திட்டம் குறித்தும் ஆலோசிக்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetailm.aspx?PRID=1728302
தகவல் மற்றும் ஒலிபரப்பு அமைச்சகம்
பாகிஸ்தானிய பொய் பிரச்சாரத்திற்கு எதிரான நடவடிக்கை: இந்தியாவுக்கு எதிராக செயல்பட்ட 20 யூடியூப் சேனல்கள், 2 இணையதளங்களை அரசு முடக்கியது.
உளவு அமைப்புகள் மற்றும் தகவல் மற்றும் ஒலிபரப்பு அமைச்சகம் ஆகியவற்றின் ஒருங்கிணைந்த முயற்சியின் விளைவாக, இந்தியாவுக்கு எதிரான பிரச்சாரம் மற்றும் இணையத்தில் பொய் செய்திகளைப் பரப்புவதற்காக 20 யூடியூப் சேனல்கள் மற்றும் 2 இணையதளங்களை முடக்க அமைச்சகம் திங்கட்கிழமை அன்று உத்தரவிட்டது.
இரண்டு தனித்தனி உத்தரவுகளின் வாயிலாக, இந்த யூடியூப் சேனல்கள் மற்றும் இணையதளங்களை முடக்க இணையச் சேவை வழங்குநர்களை அறிவுறுத்துமாறு தொலைத்தொடர்புத் துறையை அமைச்சகம் கோரியுள்ளது.
மேற்கண்ட சேனல்கள் மற்றும் இணையதளங்கள் பாகிஸ்தானில் இருந்து செயல்படும் ஒருங்கிணைக்கப்பட்ட தவறான தகவல் வலையமைப்பைச் சேர்ந்தவையாகும். இந்தியா தொடர்பான பல்வேறு முக்கிய விஷயங்களைப் பற்றிய போலிச் செய்திகளை இவை பரப்புகின்றன.
காஷ்மீர், இந்திய ராணுவம், இந்தியாவில் உள்ள சிறுபான்மை சமூகங்கள், ராமர் கோவில், ஜெனரல் பிபின் ராவத் போன்ற தலைப்புகளில் பிளவுபடுத்தும் உள்ளடக்கத்தை வெளியிட இந்த சேனல்கள் பயன்படுத்தப்பட்டன. இவற்றில் ஒரு சேனல் தமிழ் புலிகள் குறித்த காணொலி ஒன்றையும் வெளியிட்டிருந்தது.
நயா பாகிஸ்தான் குழுமத்துடன் தொடர்புடைய மற்றும் தனித்து செயல்படும் இந்த சேனல்களின் மொத்த சந்தாதாரர் எண்ணிக்கை 35 லட்சத்திற்கும் அதிகம் ஆகும். இவற்றின் காணொலிகள் 55 கோடிக்கும் அதிகமான பார்வைகளை பெற்றுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleaseIframePage.aspx?PRID=1783804
ரசாயனம் மற்றும் உரங்கள் அமைச்சகம்
புனேவில் உள்ள தடுப்புமருந்து உற்பத்தி ஆலையை திரு மன்சுக் மாண்டவியா பார்வையிட்டார்
புனேவில் உள்ள சீரம் நிறுவனத்தின் தடுப்புமருந்து உற்பத்தி ஆலையை மத்திய துறைமுகங்கள், கப்பல் மற்றும் நீர்வழி இணை அமைச்சர்  திரு மன்சுக் மாண்டவியா இன்று பார்வையிட்டு ஆய்வு செய்தார். மருந்துகள் துறை செயலாளர் திருமிகு எஸ் அபர்ணா உடனிருந்தார்.
பெருந்தொற்றின் போது சீரம் நிறுவனம் ஆற்றி வரும் சிறப்பான பங்கை திரு மாண்டவியா பாராட்டினார். அனைவருக்கும் தடுப்பு மருந்தை உறுதி செய்வதற்காக நமது அனைத்து தடுப்பு மருந்து உற்பத்தியாளர்களுக்கு ஆதரவளிக்க பிரதமர் திரு நரேந்திர மோடி தலைமையிலான அரசு உறுதி பூண்டுள்ளது என்று அமைச்சர் தெரிவித்தார்.
தடுப்பு மருந்து உற்பத்தியின் அளவை அதிகரிப்பது குறித்தும் அவர் விவாதித்தார்.
புனேவின் பிம்ப்ரியில் உள்ள இந்துஸ்தான் ஆன்டிபயோடிக்ஸ் லிமிடெட்டில் கிருமி நாசினியை உற்பத்தி செய்வதற்கான நவீன வசதியை திரு மாண்டவியா பின்னர் திறந்து வைத்தார்.
இந்தியாவில் இத்தகைய வசதி கொண்டிருக்கும் ஒரே பொதுத்துறை நிறுவனம் இந்துஸ்தான் ஆன்டிபயோடிக்ஸ் லிமிடெட் மட்டுமே என்று அமைச்சர் தெரிவித்தார். கொவிட்-19 பாதிப்பை குறைக்கும் வகையிலான கைகளில் தடவிக்கொள்ளக் கூடிய கிருமி நாசினி இங்கு தயாரிக்கப்படும் என்று அவர் கூறினார். புரோபனால் மற்றும் எத்தனால் அடிப்படையிலான இந்த கிருமிநாசினி வைரஸ் மற்றும் பாக்டீரியாக்களை அழிப்பதில் சிறப்பாக செயல்படும் என்றும் அவர் மேலும் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1732315
அறிவியல் மற்றும் தொழில்நுட்பத்துறை
12 வயதுக்கு மேற்பட்டவர்களுக்கு செலுத்தக்கூடிய ஜைகோவ்-டி தடுப்பூசி: அவசரகால பயன்பாட்டு அனுமதியை பெற்றது ஜைடஸ் காடிலா நிறுவனம்
ஜைகோவ்-டி  தடுப்பூசியை அவசரகாலத்துக்கு பயன்படுத்தும் அங்கீகாரத்தை இந்திய மருந்து கட்டுப்பாட்டு அமைப்பிடம்  இருந்து ஜைடஸ் காடிலா நிறுவனம் இன்று பெற்றது. இது உலகின் முதல் மற்றும் இந்தியாவில் உருவாக்கப்பட்ட டிஎன்ஏ அடிப்படையிலான கொரோனா தடுப்பூசி.
இதை 12 வயதுக்கு மேற்பட்ட குழந்தைகள் மற்றும் பெரியவர்களுக்கு பயன்படுத்த முடியும்.
இந்த மருந்தின் 3ம் கட்ட மருத்துவ பரிசோதனை 28,000-க்கும் மேற்பட்ட தன்னார்வலர்களிடம் நடத்தப்பட்டது. இதன் இடைக்கால அறிக்கையில், கொவிட் பாதிப்பு அறிகுறி உள்ளவர்களுக்கு, 66.6 சதவீத முதன்மை செயல்திறனை காட்டியுள்ளது.
கொரோனாவுக்கு, இந்தியாவில் இதுவரை மேற்கொள்ளப்பட்ட தடுப்பூசி பரிசோதனைகளில் இது மிகப் பெரிய பரிசோதனையாகும். இந்த தடுப்பூசி முதல் மற்றும் இரண்டாவது கட்ட பரிசோதனையில், ஏற்கனவே, வலுவான நோய் எதிர்ப்பு சக்தி, தாங்குதன்மை மற்றும் பாதுகாப்பை வெளிப்படுத்தியுள்ளது. இந்த தடுப்பூசியின் 3 கட்ட பரிசோதனைகளை, தன்னிச்சையான தரவு பாதுகாப்பு கண்காணிப்பு வாரியம்  கண்காணித்துள்ளது.
இது குறித்து உயிரி தொழில்நுட்பத் துறை தலைவர் டாக்டர் ரேணு ஸ்வரூப் கூறியதாவது:
கொவிட் சுரக்ஷா திட்ட ஆதரவுடன், உயிரி தொழில்நுட்பத்துறையுடன் இணைந்து ஜைடஸ் நிறுவனம் உலகின் முதல் டிஎன்ஏ கொவிட் தடுப்பூசி ஜைகோவ்-டி-யை உருவாக்கி அதற்கு இன்று அவசரகால பயன்பாட்டு அனுமதி பெற்றது மிகவும் கவுரமான விஷயம். இந்திய தடுப்பூசி திட்டம், கொவிட் சுரக்ஷா, தற்சார்பு இந்தியா நிதியுதவி திட்டம் 3.0-ன் கீழ் தொடங்கப்பட்டு உயிரிதொழில்நுட்ப தொழில் ஆராய்ச்சி உதவி கவுன்சில்  மூலம் அமல்படுத்தப்படுகிறது.
பாதுகாப்பான, திறன்வாய்ந்த கொவிட்-19 தடுப்பூசிகளை உருவாக்குவதுதான் இத்திட்டத்தின் நோக்கம். இந்தியாவுக்கும், உலகுக்கும் இது முக்கியமான தடுப்பூசியாக இருக்கும் என நாங்கள் உறுதியாக நம்புகிறோம். உள்நாட்டில் தடுப்பூசி உருவாக்கும் திட்டத்திலும், உலகளாவிய புதிய தடுப்பூசி உருவாக்கும் திட்டத்திலும் இது முக்கிய சாதனை.
இவ்வாறு டாக்டர் ரேணு ஸ்வரூப் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1747669
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 185.04 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 11,871 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 185.04 கோடிக்கும் அதிகமான  டோஸ்கள் செலுத்தப்பட்டுள்ளன. 2,22,69,994 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 1.98 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.03% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.76 சதவீதமாக உள்ளது. கடந்த 24 மணி நேரத்தில் மொத்தம் குணமடைந்தோர் எண்ணிக்கை 1,198. பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,24,97,567.
இந்தியாவில் கடந்த 24 மணி நேரத்தில் 1,086 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,81,374 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 79.20 கோடி . வாராந்திரத் தொற்று 0.22 சதவீதமாக உள்ளது. தினசரித் தொற்று விகிதம் 0.23 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813914
பாதுகாப்பு அமைச்சகம்
மற்றொரு கடற்பயணத்திற்கு கமாண்டர் அபிலாஷ் டாமி தயாராகிறார்
எந்திரம் பொருத்தப்படாத பாய்மரப் படகின் மூலம், இரண்டாவது முறையாக உலகைச் சுற்றிவரும் கடற்பயணத்தை தனிநபராக மேற்கொள்ள கமாண்டர் அபிலாஷ் டாமி தயாராகிறார். கோல்டன் க்ளோப் ரேஸ்  எனப்படும் 30,000 மைல் தூர கடற்பயணம் அடுத்த மாதம் முதல் தேதி தொடங்கவுள்ள நிலையில் அவர், ஒருசில நாட்களுக்குமுன், ஃபிரான்ஸில் உள்ள லெ சேபில்ஸ் டாலனுக்கு சென்றுள்ளார். பயணத் தொடக்கத்தில் 18 பேர் பங்கேற்பார்கள். இந்தப் பயணத்தில் இந்தியக் கப்பற்படையின் கமாண்டர் டாமி சிறப்பு அழைப்பாளராக சென்றுள்ளார்.
இடையில் நிறுத்தப்படாமல், யாருடைய உதவியும் இல்லாமல் தனிநபராக 312 நாட்களில் உலகக் கடற்பயணத்தை சர் ராபின் நாக்ஸ்-ஜான்ஸ்டன் முதலும் முடிவுமாக வெற்றிகரமாக நிறைவு செய்த 50-வது ஆண்டினை நினைவுகூறும் விதமாக இந்தப் பயணத்திற்கு ஏற்பாடு செய்யப்பட்டுள்ளது.
தொழில்நுட்ப மாற்றத்தைத் தவிர, ஜி.ஜி.ஆர்-ன் சாதனங்கள், கருவிகள், படகு ஆகியவை சர் ஜான்ஸ்டன் பயன்படுத்தியதைப் போன்றே அமைக்கப்பட்டது மிகப்பெரிய சவாலாகும். வரைபடங்களைப் பயன்படுத்தி, நட்சத்திரங்களைக் கொண்டு வழி தேடிச் செல்வதாக இந்தப் பயணம் அமைந்திருக்கும். வெளியுலகத்தோடு தொடர்பு கொள்வதும், வரம்புக்கு உட்பட்டதாகவே இருக்கும். அவசர மருத்துவ ஆலோசனைக்காக மட்டும் பயன்படுத்தும் செயற்கைக்கோள் தொலைபேசி அளிக்கப்படும். 2012-13-ல் ஐஎன்எஸ் மாதே படகில் 151 நாட்கள் பயணம் செய்து, உலகக் கடற்பயணத்தை முதன்முறையாக மேற்கொண்ட முதலாவது இந்தியர் என்ற பெருமையைப் பெற்றவர் கமாண்டர் டாமி.
லெ சேபில்ஸ் டாலனிலிருந்து தொடங்கி, படகுப் பயணிகள் தெற்கு நோக்கி நன்னம்பிக்கை முனைவரை சென்று, சர்வதேச எல்லையை கடப்பதற்கு தென்துருவம் வரை கிழக்கு நோக்கியப் பயணம் தொடரும். பின்னர், கேப் ஆஃப் ஹார்ன்-ஐ கடந்து, இறுதிகட்டத்தை எட்டுவதற்கு அட்லாண்டிக் கடலின் வடக்குப் பகுதியில் பயணம் தொடங்கும். இந்தப் பயணத்தை 311 நாட்களில், அதாவது சர் ஜான்ஸ்டன் எடுத்துக் கொண்ட காலத்தைவிட, ஒருநாள் குறைவாக பூர்த்தி செய்ய கமாண்டர் டாமி திட்டமிட்டுள்ளார்.
-------
(Visitor Counter : 81